Diari Oficial de la Generalitat Valenciana


Sumari del DOGV 5066, del 08-08-2005 (2005/9200)

ORDE de 27 de juliol de 2005, del conseller de Justícia i Administracions Públiques, per la qual es convoca 1 beca per a la realització de pràctiques professionals en la Secretaria Autonòmica d'Administracions Públiques, Direcció General d'Administració Autonòmica, en matèria de gestió de qualitat dels servicis públics.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5066

Data del DOGV
:   08-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9200


Data del document
:   27-07-2005

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * ajuda pública
    * gestió
    * suport econòmic
    * professió administrativa
    * assignació per estudis
    * tècnica de gestió

ORDE de 27 de juliol de 2005, del conseller de Justícia i Administracions Públiques, per la qual es convoca 1 beca per a la realització de pràctiques professionals en la Secretaria Autonòmica d'Administracions Públiques, Direcció General d'Administració Autonòmica, en matèria de gestió de qualitat dels servicis públics. [2005/9200]
  
La Conselleria de Justícia i Administracions Públiques té atribuïdes, entre altres, les competències per a l'execució d'activitats que redunden en una millora de la qualitat dels servicis que l'administració autonòmica presta als ciutadans de la nostra Comunitat, mitjançant la implantació d'una cultura corporativa d'excel·lència en la gestió d'eixos servicis públics.
  
Igualment, planifica, promou, desenvolupa o gestiona, si s'escau, projectes de modernització que tenen com a finalitat la modernització de l'administració autonòmica que, generalment pel seu caràcter horitzontal, comprenen un ampli espectre dels àmbits administratius.
  
Totes estes tasques estan assignades a la Direcció General d'Administració Autonòmica i són desenvolupades amb els recursos d'este centre directiu.
  
Ara bé, la realització d'estes activitats pot oferir també una oportunitat formativa afegida quan es finalitzen els estudis cursats per a obtindre una llicenciatura, ja que estos llicenciats poden disposar d'un valuós instrument per a complementar els coneixements teòrics adquirits en les seues carreres i enriquir-los mitjançant el contacte amb els professionals de l'administració, dels quals poden aprendre no només nous coneixements teòrics, sinó també la manera de dur-los a la pràctica.
  
Per mitjà d'esta activitat, a més, l'administració evidencia la seua implicació en la societat en què actua, seguint les pautes de gestió excel·lent que establixen els models de gestió de qualitat. Per a això, posa en acció esta mesura de suport a la formació, per mitjà d'una oferta molt qualificada d'aprenentatge de conceptes i tècniques de treball especialitzades.
  
D'altra banda, ha de fer-se tot el possible per a assegurar l'efectivitat de la Llei 11/2003, de 10 d'abril, de la Generalitat Valenciana, de l'Estatut de les Persones amb Discapacitat, referent a l'exigència que els poders públics posen en pràctica mesures que intenten millorar les potencialitats de les persones amb discapacitat i afavorir la interacció entre la persona afectada i el seu entorn, arbitrant, entre altres accions, mesures positives de suport.
  
Amb esta finalitat, la present convocatòria arreplega el tracte favorable que s'assignarà a les persones discapacitades que puguen sol·licitar la beca, com a acció compensatòria que contribuïsca a l'aplicació efectiva del principi d'igualtat d'oportunitats, en este cas en l'accés a recursos formatius i d'increment de la capacitació professional, amb vista a la incorporació al mercat laboral.
  
Per totes estes raons, la Direcció General d'Administració Autonòmica, promou la convocatòria d'1 beca per a la realització de pràctiques professionals en matèria de gestió de qualitat, que es desenvoluparan en l'Àrea de Modernització, Gestió de Qualitat i Inspecció de Servicis, departament que té encomanades estes competències.
  
En conseqüència, fent ús de les facultats que em conferix el Decret 108/92, de 6 de juliol, del Govern Valencià, pel qual es regula la concessió de beques, i el Decret 181/2004, de l'1 d'octubre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Justícia i Administracions Públiques, i els seus concordants de la Llei de Govern Valencià i Llei d'Hisenda Pública de la Generalitat Valenciana.
  
ORDENE
  
Primer
  
Procedir a la convocatòria pública d'1 beca per a la realització de pràctiques professionals en matèria de gestió de qualitat dels servicis públics en la Direcció General d'Administració Autonòmica, Àrea de Modernització, Gestió de Qualitat i Inspecció de Servicis.
  
Segon
  
Aprovar les bases per les quals s'ha de regir la present convocatòria, que figuren unides a la present Orde.
  
Tercer
  
L'import total de la beca serà finançat a càrrec de la línia T4218000 del programa 121.10, capítol IV del pressupost de la Generalitat Valenciana per a l'any 2005, i la que, si s'escau, siga l'equivalent per a l'any 2006, per una quantia màxima de 11.400 euros.
  
Quart
  
Contra la present resolució, que posa fi a la via administrativa, es podran interposar els recursos següents:
  
A). Recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la publicació, de conformitat amb el que establixen els articles 10.1.a) de la Llei 29/1998, de 13 de juliol, Reguladora de la Jurisdicció Contenciosa Administrativa.
  
B). Potestativament, recurs de reposició davant de l'òrgan que ha dictat l'acte, en el termini d'un mes comptat a partir de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, Llei de Règim Jurídic de les administracions Públiques i del Procediment Administratiu Comú.
  
Tot això, sense perjuí que els interessats puguen utilitzar qualsevol altra via que consideren oportuna en defensa dels seus drets.
  
València, 27 de juliol de 2005
  
El conseller de Justícia i Administracions Públiques.
  
MIGUEL PERALTA VIÑES
  
Bases de la convocatòria
  
Primera. Objecte
  
L'objecte de la present convocatòria és la concessió d'1 beca en matèria de gestió de qualitat dels servicis públics en la Direcció General d'Administració Autonòmica, de la Secretaria Autonòmica d'Administracions Autonòmiques, Conselleria de Justícia i Administracions Públiques.
  
La finalitat que, alhora, pretén la beca que es convoca és complementar els coneixements teòrics adquirits pels sol·licitants al llarg de la carrera que han cursat i ampliar la seua formació a través d'activitats tant teòriques com pràctiques.
  
Segona. Destí de la beca
  
La beca versarà sobre matèries relacionades amb la gestió de qualitat dels servicis públics, projectes de millora, tècniques i ferramentes per a la millora de la qualitat i, en general, es relacionarà amb les activitats que promouen i recolzen la millora contínua dels servicis públics.
  
Les activitats corresponents a la beca es duran a terme en l'Àrea Modernització, Gestió de Qualitat i Inspecció de Servicis.
  
Tercera. Duració de la beca
  
El període de gaudi de la beca serà d'1 any, comptat a partir de l'1 de setembre de 2005 o a partir de l'endemà de la notificació als interessats de la resolució d'esta convocatòria si esta data fora posterior.
  
Quarta. Dotació i pagament de la beca
  
La beca està dotada amb 950 euros bruts mensuals, que es pagaran a càrrec de la línia T4218000 del programa 121.10 cap. IV, del pressupost de la Generalitat Valenciana per a l'any 2005. Els imports a comprometre a càrrec de línia de Subvenció T4218000 del programa 121.10, són per a l'any 2005, 3.800 euros i per a l'any 2006, 7.600 euros.
  
L'abonament de l'import corresponent als mesos de l'exercici pressupostari de 2006 quedarà condicionat a que hi haja consignació econòmica per este concepte en l'esmentat exercici.
  
L'import de la beca s'abonarà mensualment, amb l'autorització prèvia emesa pel director general d'Administració Autonòmica.
  
Cinquena. Requisits dels sol·licitants.
  
Podran optar a la concessió d'esta beca els que reunisquen els requisits següents:
  
- Ser titulats superiors amb formació o coneixements en gestió de qualitat dels servicis públics.
  
Sisena. Formalització de sol·licituds.
  
Les sol·licituds per a la concessió de la beca convocada, podran presentar-se:
  
- En el Registre General de la Conselleria de Justícia i Administracions Públiques, siti al carrer Historiador Chabàs, 2, de València, o en els Registres de les direccions territorials d'Alacant, Castelló i València.
  
- O en qualsevol de les dependències previstes en l'article 38, paràgraf quart, de la Llei 30/1992, de Règim Jurídic de les Administracions Públiques i del Procediment Administratiu Comú, segons model que es detalla en l'annex, el qual estarà a disposició de les persones interessades en els Registres de l'esmentada Conselleria.
  
Junt amb la sol·licitud, que figura com annex, hauran de presentar la documentació següent:
  
- Fotocòpia compulsada del DNI.
  
- Fotocòpia compulsada del títol acadèmic acreditatiu dels requisits exigits en la base cinquena.
  
- Fotocòpia compulsada del corresponent expedient acadèmic.
  
- Currículum, del qual formaran part les dades personals, domicili habitual, data de naixement, telèfon, experiència professional, la qual haurà d'anar acompanyada dels documents que acrediten estar en possessió de coneixements o altres títols o activitats docents, professionals, experiència, coneixement d'idiomes, cursos rebuts, etc. que es presenten com a mèrits a tindre en compte en la valoració de les sol·licituds.
  
- Certificat d'estar al corrent de les obligacions tributàries i de seguretat social.
  
- Certificat expedit per la Conselleria de Benestar Social ?o l'òrgan competent si es tracta de persones que procedixen d'una altra Comunitat- que acredite, si s'escau, que la persona sol·licitant presenta una discapacitat física, psíquica o sensorial igual o superior al 33%.
  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos sempre que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir del sol·licitant la seua presentació o l'acreditació per altres mitjans dels requisits a què es referix el document.
  
Setena. Termini de presentació de sol·licituds
  
1. El termini de presentació de sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
2. Els sol·licitants hauran de reunir els requisits i condicions de la present convocatòria al final del termini de presentació d'instàncies.
  
Vuitena. Selecció
  
Per a l'examen de les sol·licituds es constituirà una comissió avaluadora que estarà integrada pels membres següents:
  
President:
  
- El cap de l'Àrea de Modernització, Gestió de Qualitat i Inspecció de Servicis.
  
Vocals:
  
- 2 tècnics de l'esmentada Àrea, designats pel cap de l'Àrea, un dels quals actuarà com a secretari.
  
La Comissió Avaluadora adaptarà el seu funcionament al que establix la convocatòria i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La selecció de la persona adjudicatària de la beca vindrà donada per la puntuació obtinguda d'acord amb el barem que consta dels conceptes següents:
  
- Expedient acadèmic: fins a 3 punts. Podrà incrementar-se la valoració fins a 2 punts més si s'acredita formació específica en matèria de qualitat com a part integrant dels estudis acadèmics de la carrera.
  
- Coneixements addicionals en les matèries pròpies de la beca, acreditats per mitjà de cursos, experiències laborals, etc.: fins a 4 punts.
  
- Coneixements de procediments administratius de l'administració autonòmica: fins a 1 punt.
  
- Coneixements de valencià: fins a 1 punt.
  
- Coneixements d'altres idiomes: fins a 1 punt.
  
- Discapacitat igual o superior al 33 per cent, degudament acreditada conforme a allò que s'ha indicat en la base sisena: 1 punt.
  
La Comissió Avaluadora es reunirà dins dels 10 dies següents a l'acabament del termini de presentació de sol·licituds i podrà convocar, si així ho estima oportú, tots els candidats que complisquen els requisits exigits en la present convocatòria, a fi de comprovar, mitjançant d'entrevista, d'aquells punts referents als mèrits adduïts i adequació a les activitats a exercir que s'estimen d'interés. La puntuació global de l'entrevista serà de 0 a 6 punts.
  
La puntuació total dels sol·licitants, serà la suma de les puntuacions obtingudes en el barem i en l'entrevista en el cas que es realitzara.
  
La comissió elaborarà una proposta de concessió de la beca, dins del mes següent des de la finalització del termini de presentació de sol·licituds, que contindrà la relació de beneficiaris i una borsa de reserva, per si es produïra alguna vacant.
  
Novena. Concessió de la beca.
  
La beca serà adjudicada per Resolució de la Direcció General d'Administració Autonòmica, a la vista de la proposta de la Comissió Avaluadora, en el termini màxim de tres mesos, comptats a partir de l'endemà de la publicació de la present convocatòria en el Diari Oficial de la Generalitat Valenciana. La resolució de concessió es publicarà en el mateix termini, en el Diari Oficial de la Generalitat Valenciana, acte que, d'acord amb els articles 58, 59 i60 de la Llei 30/1992, de Règim Jurídic de les Administracions Públiques i del Procediment Administratiu Comú, assortirà els efectes de notificació als interessats.
  
En la Resolució de concessió s'incorporarà una borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir les vacants que puguen sorgir durant el període de gaudi. La condició d'integrant de la borsa de reserva no generarà en cap moment compromís d'accedir a la condició de becari, ni expectativa de cap relació laboral amb la Generalitat Valenciana.
  
La no resolució adjudicant dins del termini establit anteriorment, produirà l'efecte de la desestimació presumpta de les sol·licituds presentades, en els termes previstos en l'article 44 de la llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
  
La Direcció General d'Administració Autonòmica, es reserva la facultat de deixar deserta l'adjudicació de la beca convocada i d'interpretar el contingut d'estes bases.
  
Deu. Drets, obligacions, tutoria i incidències de la beca.
  
El gaudi de la beca serà incompatible amb qualsevol altra beca o ajuda semblant, així com amb el desenvolupament d'una activitat laboral que impedisca complir les obligacions com a becari. La infracció d'esta regla deixarà sense efecte, amb audiència prèvia de l'interessat, la beca adjudicada. La condició de becari no generarà en cap moment cap relació laboral amb la Generalitat Valenciana. En el cas que es tinga prèviament la condició d'empleat de la Generalitat Valenciana, es quedarà en la situació administrativa que procedisca en virtut de la normativa vigent de la Funció Pública.
  
La persona que obtinga la beca haurà de presentar la documentació adequada que acredite que disposa de cobertura sanitària.
  
La direcció de l'Àrea de Modernització, Gestió de Qualitat i Inspecció de Servicis disposarà el sistema a través del qual es desenvolupen les pràctiques professionals d'acord amb els mitjans disponibles i s'hauran de dedicar a estes activitats pròpies de la beca l'equivalent a 35 hores en còmput setmanal.
  
La Direcció General d'Administració Autonòmica resoldrà les qüestions que es produïsquen durant el període de gaudi de la beca i podrà deixar-la sense efecte, amb audiència prèvia de l'interessat, en el cas d'incompliment d'obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.